沿檄如蒲圻訊民之食菜事魔者作詩憫之
作者：王炎
朝代：宋

paragraphs: 三代日方中，爲民破重昏。
既蝕復光融，孔孟道益尊。
古禮今則亡，陳編意猶存。
飲燕用觥籌，薦享羞羔豚。
瞿曇何爲者，髠首徒實繁。
不飲非畏義，不殺非知仁。
舉世昏不悟，跣足行荆榛。
胎禍産妖幻，與佛岐又分。
俗愚有罣誤，吏議多深文。
怒言必溢惡，疑似恐不根。
黔首亦何罪，可憫不可嗔。
大道若返古，怪說難眩民。
帝居虎豹守，此語誰扣閽。